## Zakon o članarinama u turističkim zajednicama (pročišćeni tekst)

### NN 35/1995 (26.5.1995.), Zakon o članarinama u turističkim zajednicama (pročišćeni tekst)

# ODBOR ZA ZAKONODAVSTVO ZASTUPNIČKOG DOMA SABORA REPUBLIKE HRVATSKE

Na temelju članka 19. Zakona o izmjenama i dopunama Zakona o članarinama
u turističkim zajednicama ("Narodne novine" br. 30/94.) Odbor
za zakonodavstvo Zastupničkog doma Sabora Republike Hrvatske na sjednici
održanoj 27. travnja 1995. godine, utvrdio je pročišćeni tekst Zakona o
članarinama u turističkim zajednicama.

Pročišćeni tekst Zakona o članarinama u turističkim zajednicama obuhvaća
Zakon o članarinama u turističkim zajednicama ("Narodne novine"
br. 61/91.) te njegove izmjene i dopune objavljene u "Narodnim novinama"
br.109/93 i 30/94. u kojima je naznačeno vrijeme njihova stupanja na snagu.

Klasa:334-05/93-01/04

Zagreb, 27. travnja 1995.

Predsjednik Odbora za zakonodavstvo Zastupničkog doma Sabora
Republike Hrvatske

**Ante Klarić, dipl. iur.**, v. r.

---

### ZAKON

### O ČLANARINAMA U TURISTIČKIM ZAJEDNICAMA (PROČIŠĆENI TEKST)

Članak 1.

Ovim zakonom utvrđuju se: kriteriji za razvrstavanje turističkih mjesta
u razrede, skupine gospodarskih djelatnosti i stope po kojima se obračunava
i plaća članarina turističkoj zajednici.

Članak 2.

Turistička mjesta u Republici Hrvatskoj po svome značaju za turizam
razvrstavaju se u razrede na temelju službenih podataka Državnog zavoda
za statistiku prema slijedećim pokazateljima:

1. petogodišnjem prosjeku ostvarenog broja turističkih noćenja u turističkom
mjestu (broj noćenja),

2. broju turističkih noćenja iz točke 1. stavka 1. ovoga članka po stanovniku
turističkog mjesta (koeficijent intenziteta turističkog prometa),

3. ukupnoj vrijednosti prometa u ugostiteljskoj djelatnosti po stanovniku
mjesta (koeficijent specifičnog turističkog prometa).

Vrijednost pokazatelja iz točke 1. stavka 1. ovoga članka izračunava
se iz broja noćenja u pet uzastopnih kalendarskih godina koje su neposredno
prethodile godini u kojoj se obavlja izračunavanje.

Vrijednost pokazatelja iz točke 3. stavka 1. ovoga članka izračunava
se na osnovi podataka za posljednju godinu koja prethodi godini u kojoj
se obavlja izračunavanje.

Broj stanovnika iz točke 2. i 3. stavka 1. ovoga članka utvrđuje se
prema posljednjem popisu pučanstva.

Članak 3.

Prema pokazateljima iz članka 2. ovoga zakona, turistička mjesta razvrstavaju
se u razrede: A, B, C i D:

Akt o razvrstavanju turističkih mjesta donosi ministar turizma.

Ovaj akt objavljuje se u "Narodnim novinama".

Članak 4.

Turističko mjesto razvrstava se u razred A, ako njegove pojedinačne
vrijednosti pokazatelja (članak 2. stavak 1. točka 1, 2. i 3.) prelaze
najmanje dvije od tri granične vrijednosti pokazatelja.

Granične vrijednosti pokazatelja za razvrstavanje u razred A su:

a) četverostruka srednja vrijednost pokazatelja iz članka 4. stavak
1. točka 1. ovoga zakona,

b) četverostruka srednja vrijednost pokazatelja iz članka 4. stavak
1. točka 2. ovoga zakona,

c) 2,5 puta veća srednja vrijednost pokazatelja iz članka 2. stavak
1. točka 3. ovoga zakona.

Članak 5.

Turističko mjesto razvrstava se u razred B ako njegove pojedinačne vrijednosti
pokazatelja (članak 2. stavak 1. točka 1, 2. i 3.) prelaze najmanje dvije
od tri granične vrijednosti pokazatelja.

Granične vrijednosti pokazatelja za razvrstavanje u razred B su:

a) dvostruka srednja vrijednost pokazatelja iz članka 2. stavak 1. točka
1. ovoga zakona,

b) dvostruka srednja vrijednost pokazatelja iz članka 2. stavak 1 točke
2. ovoga zakona,

c) srednja vrijednost pokazatelja iz članka 2 stavak 1. točka 3. ovoga
zakona.

Članak 6.

Turističko mjesto razvrstava se u razred C ako njegove pojedinačne vrijednosti
pokazatelja prelaze 50% srednjih vrijednosti pokazatelja iz članka 2. stavak
1. točka 1, 2. i 3. ovoga zakona.

Članak 7.

Turističko mjesto razvrstava se u razred D ako njegove pojedinačne vrijednosti
pokazatelja ne prelaze 50% srednjih vrijednosti pokazatelja iz članka 2.
stavak 1. točka 1, 2. i 3. ovoga zakona.

Turističko mjesto iz stavka 1. ovoga članka, može se propisom ministra
turizma na prijedlog općinskog gradskog ili županijskog poglavarstva razvrstati
u razred C ako:

a) njegove pojedinačne vrijednosti pokazatelja iznose barem 40% srednjih
vrijednosti pokazatelja iz članka 2. stavak 1. točka 1, 2. i 3. ovoga zakona,

b) se od turizma može očekivati poboljšanje ukupnih gospodarskih rezultata
mjesta.

Članak 8.

Srednja vrijednost pokazatelja utvrđuje se na način da se vrijednosti
pokazatelja svih turističkih mjesta poredaju po veličini u niz posebno
za svaki od pokazatelja iz članka 2. stavak 1. točke 1, 2. i 3. ovoga zakona
nakon čega se za svaki niz izračunava medijan.

Tako izračunati medijani predstavljaju srednje vrijednosti pokazatelja.

Članak 9.

Turistička zajednica općine, grada, odnosno turistička zajednica mjesta
i županije može predložiti Ministarstvu turizma da se turističko mjesto,
koje je već razvrstano u razred A, B, C ili D, razvrsta u sljedeći viši
ili niži razred ako su u mjestu nastale promjene u obujmu i kvaliteti turističke
ponude.

Odluku o tome donosi ministar turizma, po prethodno pribavljenom mišljenju
Hrvatske turističke zajednice.

Članak 10.

Pravna i fizička osoba koja u turističkom mjestu ima svoje sjedište
ili podružnicu, pogon filijalu i slično (u daljnjem tekstu: poslovna jedinica),
a koja trajno ili sezonski ostvaruje prihod obavljanjem ugostiteljskih,
turističkih i s turizmom neposredno povezanih djelatnosti, dužna je plaćati
članarinu turističkoj zajednici.

Pravna osoba koja se s više od 50% financira iz općinskog, gradskog,
županijskog ili državnog proračuna ne plaća članarinu turističkoj zajednici.

Visina članarine koju plaća pravna i fizička osoba kao obvezatni član
turističke zajednice općine ili grada, Turističke zajednice Grada Zagreba
ili turističke zajednice mjesta, ovisi o razredu turističkog mjesta gdje
je sjedište ili poslovna jedinica osobe, o skupini u koju je razvrstana
djelatnost kojom se pravna ili fizičke osoba bavi, te o stopi na ukupni
prihod utvrđenoj ovim Zakonom.

Ako pravna i fizička osoba obavlja više djelatnosti na kojima se utemeljuje
obveza plaćanja članarine turističkoj zajednici, za svaku od tih djelatnosti
treba platiti posebnu članarinu u razmjeru s ukupnim prihodom svake djelatnosti
i primjenom propisanih stopa za svaku od djelatnosti.

Pravna i fizička osoba iz stavka 4. ovoga članka može članarinu platiti
i primjenom stope propisane za djelatnost koju pravna ili fizička osoba
obavlja u većem obujmu u odnosu na ostale djelatnosti za koje je upisana
u upisnik trgovačkog suda ili nadležnog županijskog ureda, na ukupno ostvareni
prihod, ako je za nju to povoljnije.

Članak 11.

Članarina je prihod turističkih zajednica a raspoređuje se sukladno
odredbama ovoga Zakona.

Članak 12.

Članarinu turističkoj zajednici dužna je plaćati pravna i fizička osoba
koja obavlja sljedeće djelatnosti:

PRVA SKUPINA:

Pravne osobe

08011 Ugostiteljske usluge smještaja

08012 Ugostiteljske usluge prehrane

08019 Ostale ugostiteljske usluge

08020 Turističko posredovanje

060203 Usluge marina u pomorskom prometu

060303 Usluge marina u riječnome i jezerskom prometu

060201 Prijevoz putnika i robe u pomorskom prometu osim prijevoza robe
u međunarodnom pomorskom prometu

060401 Prijevoz putnika i robe u zračnom prometu

060501 Prijevoz putnika u cestovnom prometu

110103 Mjenjačnice

100103 Uređenje i održavanje parkova, zelenih i rekreacijskih površina
(samo djelatnosti uređivanja i održavanja, odnosno korištenja plaća, kupališta,
športskih terena i sl.)

1101105 Bankarske organizacije (djelatnost mjenjačkih usluga).

Fizičke osobe

Ugostiteljska djelatnost, turistička djelatnost, uključujući: usluge
smještaja u dječjim vrtićima za djecu turista, usluge čuvanja domaćih životinja
turista, usluge škola skijanja na snijegu, usluge škola skijanja na vodi,
usluge škola jedrenja, usluge škola ronjenja, te usluge ostalih športskih
škola i športskih učitelja koje su u službi turističke ponude, usluge sezonskog
iznajmljivanja svih vrsta športske i rekreativne opreme i uređaja, te ostale
slične usluge, osim usluga iznajmljivanja vozila,

djelatnost luka nautičkog turizma,

djelatnost pružanja usluga u prometu,

djelatnost izrade i prodaje suvenira,

djelatnost sezonskih trgovačkih radnji, te sezonskog zanatstva,

usluge mjenjačnica,

usluge građana u domaćinstvima,

usluge građana na plovnim objektima,

djelatnost uređivanja i održavanja odnosno korištenja plaža, kupališta,
športskih terena i sl.

DRUGA SKUPINA:

Pravne osobe

060402 Aerodromske usluge

060503 Usluge u cestovnom prometu

060602 Prijevoz putnika taksi automobilima

100399 Javne garaže, prostori za parkiranje i čuvanje vozila

110202 Zabavne igre i igre na sreću (zabavne radnje, igračnice, kasina
i sl.)

Fizičke osobe

usluge iznajmljivanja vozila

usluge taksi prijevoza

usluge cjelogodišnjeg iznajmljivanja svih vrsta športske i rekreativne
opreme i uređeja

glazbenici

draguljari, zlatari, filigranisti,

usluge javnih garaža, te prostora za parkiranje i čuvanje vozila, usluge
organiziranja zabavnih igara i igara na sreću.

TREĆA SKUPINA:

Pravne osobe

090121 Popravak i održavanje cestovnih motornih vozila

090201 Brijačke, vlasuljarske i slične usluge

090202 Pranje, čišćenje i bojanje rublja i odjeće

090209 Ostale osobne usluge i usluge kućanstvima

013901 Proizvodnja športsko-turističkih rekvizita

Fizičke osobe

Djelatnost organizirenje športskih, kulturnih, zabavnih i drugih priredbi,

djelatnost glazbenih agencija,

djelatnost izrade i popravka športsko-turističkih rekvizita,

usluge održavanja vozila i održavanja plovila,

usluge fotografa,

usluge pedikera, manikira, masera, kozmetičke usluge, usluge frizerskih
salona,

usluge optičara, proizvođača šešira za plažu, proizvođača obuće od drveta
ili konopa, proizvođača kožne i druge galanterije, keramičara, izrade čipki
i vezova, kujundžija, korpara, cvjećara, proizvođača narodnih nošnji, lončara,
svijećara,

usluge pranja rublja i kemijskog čišćenja,

intelektualne usluge u turizmu:

- savjetnici za marketing, propagandisti,

- posrednici u prometu nekretnina,

- arhitekti hortikulture,

- usluge opremanja turističkih objekata.

Članak 13.

Obveznici plaćanja članarine u djelatnosti trgovine razvrstavaju se
u posebne skupine, i to:

Pravne osobe

PRVA SKUPINA:

07012 Trgovina na malo neprehrambenim proizvodima.

DRUGA SKUPINA:

07011 Trgovina na malo prehrambenim proizvodima

07013 Trgovina na malo mješovitom robom

TREĆA SKUPINA:

0702 Trgovina na veliko

ČETVRTA SKUPINA:

07031 Vanjska trgovina prehrambenim proizvodima

07032 Vanjska trgovina neprehrambenim proizvodima.

Fizičke osobe

PRVA SKUPINA:

Trgovina na malo neprehrambenim proizvodima

DRUGA SKUPINA:

Trgovina na malo prehrambenim proizvodima

Trgovina na malo mješovitom robom

TREĆA SKUPINA:

Trgovina na veliko svim proizvodima

ČETVRTA SKUPINA:

Vanjska trgovina svim proizvodima.

Članak 14.

Obveznici plaćanja članarine iz članka 12. ovoga zakona plaćaju članarinu
po sljedećim stopama:

|  |  |  |  |  |
| --- | --- | --- | --- | --- |
|  | Razred turističkog mjesta | | | |
| A | B | C | D |
| Prva skupina | 0,25 | 0,23 | 0,20 | 0,18 |
| Druga skupina | 0,20 | 0,18 | 0,15 | 0,13 |
| Treća skupina | 0,15 | 0,13 | 0,10 | 0,08 |

Članak 15.

Obveznici plaćanja članarine iz članka 13. ovoga zakona plaćaju članarinu
po sljedećim stopama:

|  |  |  |  |  |
| --- | --- | --- | --- | --- |
|  | Razred turističkog mjesta | | | |
| A | B | C | D |
| Prva skupina | 0,05 | 0,048 | 0,043 | 0,040 |
| Druga skupina | 0,04 | 0,038 | 0,035 | 0,033 |
| Treća skupina | 0,03 | 0,028 | 0,025 | 0,023 |
| Četvrta skupina | 0,02 | 0,013 | 0,010 | 0,010 |

Članak 16.

Osnovica za obračun članarine pravnoj i fizičkoj osobi jest ukupni prihod
ostvaren djelatnostima određenim ovim Zakonom. Ukupni prihod, u smislu
ovoga Zakona, čine svi prihodi koje je pravna i fizička osoba dužna iskazati
u računu dobiti i gubitaka prema članku 18. Zakona o računovodstvu.

Za svaku poslovnu jedinicu izvan sjedišta pravne i fizičke osobe utvrđuje
se posebna osnovica i ukupni prihod za obračun članarine.

Pravnoj i fizičkoj osobi smanjuje se osnovica za obračun članarine za
dio njenog ukupnog prihoda ostvarenog u poslovnim jedinicama koje se nalaze
izvan turističkog mjesta u kojem je sjedište pravne i fizičke osobe.

Za obračun članarine i pravne i fizičke osobe koja obavlja više djelatnosti
za koje je dužna plaćati članarinu, osnovica je ukupan prihod za svaku
od tih djelatnosti.

Članak 17.

Pravna i fizička osoba članarinu plaća na području općine, grada ili
Grada Zagreba, u kojem ima sjedište, a za poslovne jedinice na području
općine ili grada gdje je sjedište poslovne jedinice.

Pravna i fizička osoba koja djelatnost obavlja bez poslovne prostorije,
članarinu plaća na području općine, grada ili Grada Zagreba, gdje obavlja
djelatnost.

Članak 18.

Poslovne evidencije obračuna i naplate članarine od pravnih i fizičkih
osoba obavlja Porezna uprava.

Pravna ili fizička osoba uplaćuje članarinu na prolazni račun Zavoda
za platni promet do posljednjeg dana u mjesecu za tekući mjesec.

Uplaćena sredstva članarine, nakon odbitka troškova naplate, Zavod za
platni promet u roku od dva dana dostavlja korisnicima prema sljedećem
rasporedu:

1. 65% sredstava turističkoj zajednici općine ili grada, od čega turistička
zajednica raspolaže s 20% sredstava za svoje potrebe, a s 80% sredstava
za potrebe turističkog mjesta,

2. 10% sredstava turističkoj zajednici županije,

3. 25% sredstava Hrvatskoj turističkoj zajednici.

Sredstva članarine koja pripadaju turističkom mjestu, turistička zajednica
općine ili grada, raspoređuje tijekom poslovne godine sukladno planiranim
zadacima i njihovom izvršenju u turističkom mjestu.

Na turističku zajednicu mjesta, ukoliko je osnovana sukladno posebnom
zakonu, odgovarajuće se primjenjuju odredbe ovoga Zakona koje se odnose
na turističku zajednicu općine ili grada.

Na Turističku zajednicu Grada Zagreba odgovarajuće se primjenjuju odredbe
ovoga Zakona koje se odnose na turističku zajednicu općine ili grada i
županije.

Troškovi evidencije, obračuna, naplate, raspoređivanja članarine iznose
3% od naplaćene članarine.

Članak 19.

Pravna i fizička osoba dostavlja nadležnoj Poreznoj upravi podatke o
osnovici za obračun članarine sukladno odredbama članka 15. ovoga Zakona,
posebno za sjedište tvrtke pravne i fizičke osobe i za poslovne jedinice
za svako turističko mjesto.

Pravna i fizička osoba dostavlja podatke iz stavka 1. ovoga članka,
za svaku od djelatnosti na kojoj se utemeljuje obveza plaćanja članarine
ili za svoj ukupni prihod, ako je za nju to povoljnije.

Podatke iz stavka 1.2. ovoga članka pravna i fizička osoba dostavlja
na obrascu čiji oblik i sadržaj propisuje ministar turizma.

O izboru načina i obračuna plaćanja članarine iz stavka 2. ovoga članka,
pravna i fizička osoba dužna je pisano izvijestiti Poreznu upravu do 10.
siječnja tekuće godine.

Članak 20.

Pravna i fizička osoba plaća mjesečni predujam članarine u visini jedne
dvanaestine osnovice po obračunu poslovnog rezultata za prethodnu godinu.

Predujam članarine iz stavka 1. ovoga članka, povećava se za eskontnu
stopu Narodne banke Hrvatske propisanu za mjesec za koji se plaća članarina.

Konačni obračun članarine pravna i fizička osoba obavlja u rokovima
i na način propisan za obračun i naplatu poreza na dobit.

Ako pravna i fizička osoba u vidu predujma plati više članarine nego
što je dužna po konačnom obračunu, preplaćeni dio vraća joj se na njen
zahtjev ili se uračunava u sljedeće razdoblje plaćanja članarine uvećan
za eskontnu stopu.

Za pravnu i fizičku osobu koja počinje obavljati djelatnost, plaćanje
predujma članarine do prvog podnošenja obračuna poslovnog rezultata utvrđuje
Porezna uprava na temelju procijenjene mogućnosti ostvarenja ukupnog prihoda.
Procijenjeni ukupni prihod utvrđuje se prema ostvarenom financijskom rezultatu
po isteku tri mjeseca poslovanja.

Ako pravna i fizička osoba ne uplati članarinu u zakonom utvrđenom iznosu
i roku, Porezna uprava će

postupiti sukladno propisima i postupku za prisilnu naplatu poreza.

Članak 21.

Nadzor nad naplatom članarine od pravnih i fizičkih osoba obavlja Porezna
uprava i Financijska policija.

Članak 22.

Novčanom kaznom u protuvrijednosti domaće valute od 100 do 500 DEM kaznit
će se za prekršaj pravna i fizička osoba koja u propisanom roku ne plati
članarinu (članak 17. stavak 2.) te koja ne dostavi nadležnoj Poreznoj
upravi podatke o osnovici za obračun članarine (članak 18.)

Za prekršaj iz stavka 1. ovoga članka kaznit će se i odgovorna osoba
u pravnoj osobi novčanom kaznom u protuvrijednosti, domaće valute od 50
do 150 DEM.

Članak 23.

Iznosi novčanih kazni iz članka 21. ovoga Zakona obračunat će se po
srednjem tečaju DEM Narodne banke Hrvatske na dan naplate kazne.

Članak 24.

Odredbe ovoga Zakona primjenjuju se i na podružnice, predstavništva
i sl. stranih fizičkih i pravnih osoba koje imaju sjedište u turističkom
mjestu.

Članak 25.

Ovlašćuje se ministar turizma donositi uputstva o primjeni pojedinih
odredbi ovoga Zakona.

Članak 26.

Danom stupanja na snagu Zakona o izmjenama i dopunama Zakona o članarinama
i turističkim zajednicama ("Narodne novine" br. 109/93.) prestaje
važiti Uredba o izmjenama i dopunama Zakona o članarinama u turističkim
zajednicama ("Narodne novine", br. 73/93.) i stavlja se izvan
snage točke 28. Uredbe o nastavljanju važenja pravnoga sadržaja i učinka
određenih uredbi Vlade Republike Hrvatske na temelju zakonske ovlasti ("Narodne
novine", br. 100/93.)

Pročišćeni tekst, NN 35/1995-709
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)